  Майя Бывальцева Удмуртилэн тӧроез Александр Соловьёв Смоленск улосвылэ элькунлэсь делегацизэ келяз. Отын шаерамы кылдытэм 357-тӥ стрелковой дивизиысь бырем ожгарчиослы синпелет усьтозы, ивортэ «Удмуртия» агентстволэн корреспондентэз. Синпелетэз усьтозы 22-тӥ инвожое 16 часын Ржев палась Сычёвка карын. Отын асьме ожгарчиос нырысетӥ ожъёссэс нуизы. «Тӥледыз кузь сюрес возьма. Со синпелет милям сюлэмъёсамы луоз, мур йыбырттэ солы. 1941-тӥ арын татын 357-тӥ стрелковой дивизия кылдытэмын вал, сое Шолья станциысь келязы. 1942-тӥ арын толшоре со котыртэме шедиз, отысь 3 сюрс гинэ адями потӥз. Кырымен сюймес келяськомы — со ожмаськем но бырем адямиосмес буре ваён. Со подвигез ми котьку тодамы возёмы», — вераз Александр Соловьёв. Смоленск улосвылэ делегациен мынӥзы бырем ожгарчилэн нылыз Фаина Колесникова, солдатъёслэн кык нунокъёссы, егитъёслэн «Долг» огазеяськонзылэн ёзчиоссы но Удмуртиысь лулчеберетъя кылёсбурез кун ласянь утёнъя агентстволэн ыстэм муртъёсыз. «Элькун кивалтӥсьёслы, Тӥледлы тау юрттэмды понна. Малпасько, ваньмылы отчы вуылы но буре вайыны кулэ», — вераз офицерлэн нылыз Фаина Колесникова. Тодэ вайытом, 357-тӥ стрелковой дивизие Удмуртиысь 11 сюрслэсь трос ожгарчиос пыризы. 1942-тӥ арын со 39-тӥ Армиен ӵож Осуга, Сычёвка пала наступление мынӥз, котыртэме шедиз, отын 29-тӥ Армиен огазеяськиз но котыртэмысь потӥз, 3 сюрс гинэ адями утиськиз. Тегъёс: Мерлык Армия Удмуртия АлександрСоловьёв БыдӟымАтыкайож Смоленск  